Document ID: 32014R0431

KOMISSION ASETUS (EU) N:o 431/2014,
annettu 24 päivänä huhtikuuta 2014,
energiatilastoista annetun Euroopan parlamentin ja neuvoston asetuksen (EY) N:o 1099/2008 muuttamisesta energiankulutusta kotitalouksissa koskevien vuotuisten tilastojen täytäntöönpanon osalta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon energiatilastoista 22 päivänä lokakuuta 2008 annetun Euroopan parlamentin ja neuvoston asetuksen (EY) N:o 1099/2008 (1) ja erityisesti sen 4 artiklan 3 kohdan ja 9 artiklan 3 kohdan,
sekä katsoo seuraavaa:
(1)
Asetuksella (EY) N:o 1099/2008 luodaan yhteiset puitteet vertailukelpoisten energiatilastojen tuottamista, välittämistä, arviointia ja jakelua varten unionissa.
(2)
Energiatilastot ovat hyvin dynaaminen tilastoala, koska unionin politiikkaa kehitetään intensiivisesti, tekniikka kehittyy ja unionin tavoitteet on tärkeää asettaa energiaa koskevien tietojen perusteella. Näin ollen tarvitaan säännöllisiä päivityksiä, jotta tilastot kattaisivat kasvavat tai muuttuvat tarpeet.
(3)
Asetuksella (EY) N:o 1099/2008 on siirretty komissiolle täytäntöönpanovaltaa asetuksen liitteiden muuttamista varten.
(4)
Asetuksessa (EY) n:o 1099/2008 edellytetään, että komissio (Eurostat) yhteistyössä jäsenvaltioiden kanssa laatii yksityiskohtaisia tilastoja energian loppukulutuksesta ja sisällyttää ne asteittain asetuksen liitteissä määriteltyjen tilastojen alaan.
(5)
Komissio on kehittänyt kotitalouksien energiankulutusta koskevia tilastoja ja keskustellut toteutettavuudesta, tuotantokustannuksista, luottamuksellisuudesta ja tietojen ilmoittamisesta aiheutuvasta työmäärästä jäsenvaltioiden kanssa.
(6)
Sen vuoksi asetusta (EY) N:o 1099/2008 olisi muutettava.
(7)
Tässä asetuksessa vahvistetut toimenpiteet ovat Euroopan tilastojärjestelmää käsittelevän komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Korvataan asetuksen (EY) N:o 1099/2008 liitteet A ja B tämän asetuksen liitteellä.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä huhtikuuta 2014.

Labels: 19
14
0
12
15